Bylmoorde: Hof hoor broer, pa sterf nie dadelikHenri van Breda in die hof (April 2017) Foto: Maroela Media WAARSKUWING: Die besonderhede in die berig is grafies van aard en kan sensitiewe lesers of kinders ontstel. Dr. Daphne Anthony, die forensiese patoloog wat die nadoodse ondersoek op die slagoffers van die Stellenbosch-bylmoorde gedoen het, het Donderdag oor die oorledenes se noodlottige beserings in die Wes-Kaapse hooggeregshof getuig. Die 22-jarige Henri van Breda het gedurende Anthony se getuienis met sy kop gebuig gesit. Regter Siraj Desai het hom toestemming verleen om so ver na agter as moontlik te sit sodat hy nié foto’s van die gesin se “grusame beserings” hoef te sien nie. Anthony het aan die hof gesê die nadoodse ondersoek het gewys dat Rudi, Henri se ouer broer, en Martin, sy pa, waarskynlik nie onmiddellik gesterf het nie en moontlik ook erge pyn ervaar het. Sy het gesê Theresa, Henri se ma, is moontlik die enigste slagoffer wat “redelik vinnig” gesterf het. Volgens haar ondersoek het Rudi bloed in sy maag gehad – ŉ bewys dat hy nie onmiddellik gesterf het nie omdat hy bloed moes gesluk het. Daar was aanduiding van “eksterne skerp en stomp trauma aan sy hand”. Die pinkie aan sy linkerhand het selfverdedigingsbeserings getoon en die nael van dié vinger was losgeskeur, wat daarop dui dat hy homself teen die aanvaller probeer beskerm het. Sy het gesê los stukkies been, asook die onderliggende breinweefsel kon met die blote oog gesien word. Sommige van die wonde was aan die linkerkant van sy nek en slaap asook op die boonste gedeelte van sy kop. Daar was diep snye in sy brein, terwyl hy ook verskeie skedelfrakture gehad het wat ook skade aan die brein veroorsaak het. Anthony het gesê die aanvaller sou sterk genoeg moes wees om die byl te kon hanteer. Anthony kon nie aan die hof sê presies hoe lank Rudi ná die aanval geleef het nie, maar glo hy het “ŉ ruk lank” geleef. Op ŉ vraag van regter Desai het Anthony gesê Rudi het waarskynlik pyn ervaar aangesien hy net semi-bewusteloos sou wees. In haar nadoodse ondersoek het sy ook bevind Martin het weens erge kopbeserings gesterf. Sy het gesê hy het egter geen tekens van selfverdediging getoon nie, wat daarop dui dat die aanvaller hom onkant betrap het. Hy het bloed in sy longe gehad wat daarop dui dat hy nie onmiddellik gesterf het nie. Hy het verder kapwonde aan die agterkant van sy skedel en aan weerskante van sy kop gehad. Volgens Anthony is hy waarskynlik van agter aangeval. Theresa het ook “skerp en stomp trauma”-beserings teen haar kop opgedoen. Anthony het gesê sy het ŉ verdedigingswond aan haar hand gehad wat beteken sy het probeer om haarself tydens die aanval te beskerm. Sy het kneusplekke aan haar neus gehad wat moontlik daarop dui dat sy vooroor geval het. Theresa het ook talle kapwonde, erge bloedverlies, ŉ breinbesering en skedelbreuke opgedoen. “Verskeie los stukkies skedel was teenwoordig en kon met die blote oog gesien word. Die skade aan die breinweefsel kon ook met die blote oog gesien word.” Anthony het gesê sy vermoed Theresa se gesig was na die aanvaller gedraai toe sy aangeval is. Sy het gesê daar was geen aanduiding van bloed in haar longe of maag nie, wat daarop dui dat sy “redelik vinnig” gesterf het. Van Breda (22) word daarvan beskuldig dat hy sy pa, Martin van Breda (54), ma, Theresa (55), en broer, Rudi (22), op 26 Januarie 2015 met ŉ byl in die gesin se huis op die De Zalze-landgoed buite Stellenbosch vermoor het. Sy sussie, Marli (toe 16 jaar oud), het die aanval oorleef, maar ŉ breinbesering opgedoen en ly aan geheueverlies.